钦定古今图书集成/明伦汇编/官常典/第570卷 > 安丙
## 钦定古今图书集成/明伦汇编/官常典/第570卷 > 安丙

按《宋史》本传：“丙字子文，广安人。淳熙间进士，调大足
县主簿。秩满，诣阙，陈蜀利病十五事，言皆剀切。丁外
艰，服除，辟利西安抚司干办公事，调曲水丞。吴挺为
帅，知其才，邀致之。改秩，知新繁县。丁内艰，服除，知小
溪县，通判隆庆府。嘉泰三年，郡大水，丙白守张鼎，发
常平粟赈之。寻又凿石徙溪，自是无水患。”知大安军，
岁旱，民艰食，丙以家财即下流籴米数万石以赈。事
闻，诏加一秩。开禧二年，边事方兴，程松为四川宣抚
使，吴曦副之，丙陈《十可忧》于松，继而松开府汉中，道
三泉，夜延丙议，丙又为松言“曦必误国”，松不省。盖丙
尝为其父客，素知曦。既而曦奏丙为随军转运司，居
河池。时梁、洋义士方袭取和尚原，旋为金人所夺，守
将弃甲而走。十一月戊子，金人攻湫池堡寺，破天水，繇
西河入成州，师溃，曦置不问。金人肆掠关外四州，如
践虚邑，军民莫知死所。曦已潜遣其客姚淮源交金
人。至是，曦还兴州，留丙鱼关，已而檄还武兴。十二月
丙寅，金人持其诏及金印至置口，曦密受之，宣言“使
者欲得四州以和”，驰书讽松去。癸酉，曦受金诏称蜀
王，榜谕四川。二年正月甲午，曦僭号建官，称臣于金，
以其月为元年，改兴州为兴德府，以丙为中大夫、丞
相长史，权行都省事。先是，从事郎钱巩之从曦在河
池，尝梦曦祷神祠，以银杯为珓掷之，神起立，谓曦曰：
“公何疑，公何疑？后政事已分付安子文矣。”曦未省，神
又曰：“安子文有才，足能办此。”巩之觉，心异其事，具以
语曦。事既炽，丙不得脱，度徒死无益，阳与而阴图之，
遂与杨巨源、李好义等谋诛曦，语见《巨源》《好义传》。徐
景望在利州，逐土人，擅财赋，丙遣弟焕往，约诸将相
与拊定。及景望伏诛，军民无敢哗者，于是传檄诸道，
安堵如故。曦僭位凡四十一日，三月戊寅，陈曦所以
反及矫制平贼便宜赏功状，自劾待罪，函曦首级、违
制法物，与曦所受金人诏印及所匿庚牌附驿朝廷。
初闻变，莫知所为，韩𠈁胄与曦书，亦谓嗣颁茅土之
封，亟召知镇江府宇文绍节问之，绍节曰：“安丙非附
逆者，必能讨贼。”于是密降帛书曰：“安丙素推才具，有
志事功，今闻曦谋不轨，尔为所胁，谅以凶焰方张，恐
重为蜀祸，故权且从之，尔岂一日忘君父者！如能图
曦报国，以明本心，即当不次擢赏，虽二府之崇，亦无
所吝。更宜审度机便，务在成事，以副委属之意。”帛书
未至，露布已闻，上下动色交庆。辛丑，加丙端明殿学
士、中大夫、知兴州安抚使兼四川宣抚副使。诏奖谕
恩数视执政如《帛书》旨也。时都统孙忠锐由凤州进
攻大散关，不克，统领强德等出奇道，由松林堡破金
砦，四月癸丑，克之。忠锐贪功吝财，赏罚迷谬，大失军
心，且速还凤州，以关钥付庸将陈显。癸酉，大散关复
陷。巨源自请收复，丙遣朱邦宁佐之。丙深恶忠锐，檄
赴司议事，欲废之。巨源至凤，斩忠锐及其子揆，丙遂
以忠锐附伪进表之罪闻于朝。先是，以诛曦功，巨源
补朝奉郎，与通判差遣。巨源遣其亲校傅桧愬功于
朝，语见《巨源传》。于是丙拜疏丐闲。至是，金人揭示境
上，得丙首者，与银绢二万疋两，即授四川宣抚。时方
议和，丙独戒饬将七恫疑虚喝，以攻为守，威声甚著。
诏以蜀平，遣吴猎抚谕四川。时，沿边关隘悉为金毁。
丙遗时相书，谓：“西和一面，已修仇池，聚粮积刍，使军
民可守。若敌至则坚壁不战，彼欲攻则不可，欲越则
不敢。若西和可守，成州之境自不敢犯。成州黑谷、南
谷亦皆顿重兵。天水虽不可守，距天水十里所，见创
白环堡，与西和相为犄角，又增堡鸡头山，咸以民卒
守之。及修黄”牛堡，筑兴赵原，屯千馀人。凤州秋防原
尤为险绝。绍兴初，州治于此。宣抚吴玠尝作《家计》：“砦
前即马岭堡，正扼凤州之后。凡此数堡既坚，金人决
不敢近。而河池、杀金、平鱼关皆大军屯聚，其他径路，
虽关之里如大安，亦阴招民卒，授以器械，为掩击之
备矣。”又云：“见于关表广结义士，月给以粮，俾各保田
庐坟墓，逮事定，则系之尺籍而劝之耕，庶可经久。以
丙所见，直为守计，则精选五万人，亦为有馀。”好义守
西和，谓四州兵后，民不聊生，请蠲租以惠创痍。丙请
于朝。又以沔州都统司所统十军权太重，故自吴璘
至挺、曦皆有尾大不掉之忧，乃请分置副都统制，各
不相隶，以前、右、中、左、后五军隶都“统司，踏白、摧锋、选
锋、策锋、游变五军隶副司。”诏皆从之。时方信孺使还，
金人和意未决，且欲得首议兴师之人，𠈁胄大怒。上
手书赐丙，谓：“金人必再至，当激励将士，戮力赴功。”𠈁
胄既诛，赐丙金器百二十两、细币二十疋，进资政殿
学士。和议成，还大散，隔牙关。丙分遣僚吏经量洋沔、
兴元、大安民田，别定租税。右丞相史弥远起复，丙移
书曰：“昔仁宗起复富郑公、文潞公，孝宗起复蒋丞相皆力辞。名教所系，人言可畏。望阁下速辞贼命，以息
议者之口。”论者韪之。升大学士、四川制置大使兼知
兴元府。谍知金人迁汴，关辅豪杰款塞愿降者众，丙
以为此正冉闵告晋之时，乃与宰臣书，谓当兴问罪
之师，朝论忧丙轻举，乃诏丙益修守备。七年，丙使所
爱吏安蕃、何九龄合官军夜袭秦州，败归。王大才执
九龄等七人斩之，而讼丙于朝。三月，诏丙同知枢密
院事兼太子宾客，赐手书召之。行次广德军，进观文
殿学士、知潭州、湖广安抚使。至官，留意学校，请于太
常纫《大成乐》，而政尚严酷，转运判官章徕劾丙，不报。
御史李安行并徕劾之，徕罢，丙授崇信军节度使、开
府仪同三司、万寿观使，遣阁门舍人闻人玙锡命，赐
旗节、金印、衣带、鞍马，《三》辞还蜀。董居谊帅蜀，大失士
心，金人乘之，破赤丹、黄牛堡，入武休关，直𢭏梁泽，至
大安。宋师所至，辄溃散入巴山。十二年，聂子述代之，
时丙之子癸仲知果州，子述即檄兼参议官。四月，红
巾贼张福、莫简叛入利州，子述遁去。总领财赋杨九
鼎与贼遇，走匿民舍，贼追九鼎杀之。子述退保剑门，
檄癸仲兼节制军马，任讨贼之责。癸仲召戎帅张威
等军来会，贼自阆趋遂宁，所过无不残灭。丙欲自持
十万缗偕子述往益昌募士，子述曰：“大臣非得上旨，
未可轻”出。丙遂如果州。时四川大震，甚于曦之变。张
方首奏勋望如丙，今犹可用。魏了翁移书宰执，谓：“安
丙不起，则贼未即平，蜀未可定。虽贼亦曰：‘须安相公
作宣抚，事乃定耳’。”李璧、李篁时并镇潼、遂，亦皆以国
事勉丙。五月乙未，丙至果州。是日，贼焚蓬溪县。己酉，
诏起丙为四川宣抚使，予便宜，寻降制授保宁军节
度使兼知兴元府、利东安抚使。丙奏：“臣不辞老以报
国，但事不任怨，难以图成，将恐腾谤交攻，使臣独抱
赤心，无从上白。昔秦使甘茂攻宜阳，至质之以息壤
在彼；魏使乐羊攻中山，至示之以谤书一箧。君臣之
间，似不必尔。然自古及今，谤以疑间而成，祸以忌嫉
而得。况臣己伤弓于既往，岂容不惩沸于方来。”诏曰：
“昔唐太宗以西寇未平，诏起李靖，靖慷慨请行，不以
老疾为解；代宗有朔方之难，图任郭子仪闻命引道，
亦不以谗惎自疑。皆能乘时立功，焜燿竹帛，朕甚慕
之。今蜀道俶扰，未宽顾忧。朕起卿燕间，付以方面，而
卿忠于报国，谊不辞难。朕之用人，庶几于唐宗；卿之
事朕，无愧于李、郭矣。勉图隽功，以济国事。”寻命丁焴
改知兴元府。甲申，发果州。丙戌，至遂宁。贼犹负固于
普州之茗山，丙下令诸军合围，绝其樵汲之路以困
之。未几，张威、李贵俘获张福等十七人以献，丙命脔
王大才以祭九鼎。七月庚子，尽俘馀党千馀人，皆斩
之。庚戌，班师，迺移治利州，赐保宁军节度使印。癸仲
亦加三秩，进直华文阁，起复主管宣抚司机宜文字。
明年，进丙少保，赐衣带、鞍马。丙以关表营田多遗利，
命官括之。有文垓者方持母丧，以便宜起复干办鱼
关粮料院，俾之措置，且以宣抚副使印假之。而冯安
世者，又即利州置根括局。于是了翁遗丙书，谓：“幕府
举辟，当用经术信厚之士，不可用冒丧之人。且公八
年镇蜀，有恩则有怨，岂可人人而校，事事而理？自处
甚狭，恐贻子孙宾客无穷之累。虽今日理财，难拘故
常，然告绝产，首白契，讦隐田，伺富民过失，纠盐酒户
亏额，报怨挟愤，招权纳贿者，必且纷然，而公任其怨。”
丙《复书》曰：“关外籴买，当用四百万缗，而总所见，缗止
二十五万。多方措置，非得已而不已。傥皆清流，何由
办事！蜀士中如令弟嘉父、李成之辈，清则清，高则高
矣，其肯办钱谷俗务乎？”刘德修尝雅责杨嗣勋不能
举义诛叛，嗣勋云：“德修特未当局耳。”丙于华父亦云。
其后安世不法滋甚。近臣有以书抵丙，而安世之徒
亦发其事，丙械送大安穷治之。先是，夏人来乞师，并
兵攻金人。丙且奏且行，分遣将士趋秦、巩、凤翔，委丁
焴节制。师次于巩，夏人以枢密使甯子宁众二十馀
万，约以夏兵野战，宋师攻城，既而攻巩不克，乃已。丙
卒，讣闻，以少傅致仕，辍视朝二日，赠少师，赙银绢千
计，赐沔州祠额为“英惠庙。”理宗亲札赐谥“忠定。”丙所
著有《晶然集》。